एक हालिया लेख में यूनिवर्सिटी ऑफ कैलीफोर्निया के प्रोफेसर और अधिग्रहण जैसी कारोबारी कवायदों के विशेषज्ञ जॉर्ज गाइस कहते हैं, ‘गूगल की यह दौड़ सिर्फ ब्रांडों का पोर्टफोलियो बढ़ाने के लिए नहीं है. वह चाहता है कि उसके पास डेवलपरों, डिजाइनरों, वैज्ञानिकों या ऐसी ही दूसरी प्रतिभाओं का विशाल भंडार हो.’ उदाहरण के लिए नेस्ट लैब्स स्मार्टफोन से भी चलने वाले थर्मोस्टेट और स्मोक अलार्म डिटेक्टर बनाती है. इसके अधिग्रहण के साथ गूगल की झोली में इन दोनों उत्पादों के अलावा टोनी फेडल जैसी प्रतिभा भी आई. नेस्ट के सहसंस्थापक फेडल को एप्पल के मशहूर आइपॉड और आइफोन के पीछे का दिमाग माना जाता है. वे उस टीम के मुखिया रहे हैं जिसने आइपॉड के 18 और आइफोन के तीन संस्करण जमीन पर उतारे. अपने-अपने क्षेत्रों में फेडल जैसी ही विशेषज्ञता रखने वाली कई प्रतिभाओं को गूगल ने यह जिम्मा सौंपा है कि वे आपका शारीरिक और मानसिक बोझ कम से कम कर दें.